محاصرہ سیوانا

سنہ 1308ء میں سلطنت دہلی کے فرماں روا علاء الدین خلجی نے قلعہ سیوانا پر تسلط حاصل کر لیا تھا جو اس وقت بھارتی صوبہ راجستھان میں واقع ہے۔ سلطانی لشکر ایک انتہائی طویل محاصرے کے بعد قلعہ کی فصیلوں میں شگاف ڈالنے میں کامیاب ہوا اور یوں قلعہ پر قبضہ ممکن ہو سکا۔ حاکم سیوانا سیتل دیو نے شکست کے بعد فرار ہونے کی کوشش کی لیکن پکڑا اور مارا گیا۔

 پس منظر 
چودھویں صدی عیسوی کی ابتدا میں عہد حاضر کا راجستھان متعدد ریاستوں میں تقسیم تھا جن کا مرکز عموماً کوئی پہاڑی قلعہ ہوا کرتا تھا۔ سلطان علاء الدین خلجی کے رنتھمبور اور چتوڑ جیسی طاقت ور مملکتوں کو فتح کر لینے کے بعد راجستھان کی ان مذکورہ ریاستوں نے بھی سلطان کی بالادستی کو قبول کر لیا تھا۔ تاہم راجستھان کے انتہائی جنوب مغرب میں واقع سیوانا اور جالور کے قلعے اب تک خود مختار تھے۔ سیوانا صحرائے تھر کے قریب پڑتا تھا اور اس پر پرمار شاہی سلسلہ کے ایک سردار سیتل دیو حاکم تھے نیز وہاں متعدد مقامی سردار ان کی بالادستی کو تسلیم کرتے تھے۔

سلطنت دہلی کے درباری وقائع نگار امیر خسرو نے لکھا ہے کہ لشکر سلطانی نے قلعہ سیوانا کا تقریباً پانچ سے چھ برس تک محاصرہ جاری رکھا لیکن کوئی کامیابی نہیں ملی۔ افسانوی نظم کانہڑدیو پربندھ میں مذکور ہے کہ ایک موقع پر جالور کے چوہان راجا کانہڑدیو نے سیتل دیو کے لیے فوجی کمک بھی بھیجی تھی۔ چنانچہ ان دونوں حکمرانوں کی مشترکہ افواج نے مل کر سلطنت دہلی کی فوج کو شکست دی اور علائی سالار نہر ملک اور کھانڈا دھارا بھوج کو بھی قتل کر دیا۔

 محاصرہ 
سنہ 1308ء میں سلطان علاء الدین خلجی نے فیصلہ کیا کہ وہ خود سیوانا کی مہم کی قیادت کریں گے۔ چنانچہ 2 جولائی 1308ء کو سلطان اپنے لشکر کے ہمراہ دلی سے روانہ ہوئے اور اگست تا ستمبر سیوانا کے مقام پر اس محاصرے کی قیادت سنبھالی۔ لشکر سلطانی نے قلعہ کا تمام اطراف سے محاصرہ کر لیا جبکہ قلعہ کے مشرقی رخ پر خود سلطان فوج کی ایک ٹکڑی کے ساتھ موجود رہے۔ اس محاصرے میں ملک کمال الدین گرگ کو منجنیقوں کی ذمہ داری سونپی گئی تھی۔

 حوالہ جات 

 کتابیات 






زمرہ:سلطنت دہلی سے وابستہ معرکے
زمرہ:علاء الدین خلجی
زمرہ:صحرائے تھر
زمرہ:قرون وسطی کے محاصرے
زمرہ:1308ء کے تنازعات
زمرہ:راجپوتوں سے وابستہ معرکے